БАЙГАЛИЙН УРГАМЛЫН ТУХАЙ ХУУЛЬД ӨӨРЧЛӨЛТ 
ОРУУЛАХ ТУХАЙ ХУУЛИЙН ТОВЧ ТАНИЛЦУУЛГА

Монгол Улсын Үндсэн хуулийн Зургаадугаар зүйлийн 1 дэх хэсэгт “Монгол Улсад газар, түүний хэвлий, ой, ус, амьтан, ургамал болон байгалийн бусад баялаг гагцхүү ард түмний мэдэл, төрийн хамгаалалтад байна” гэж заасан бөгөөд төр нь байгалийн ургамлыг хамгаалах, зүй зохистой ашиглах, нөхөн сэргээх бодлогыг хуульчлан хэрэгжүүлэх үндсэн үүрэгтэй юм. Мөн Монгол Улсын Их Хурлын 2010 оны 48 дугаар тогтоолоор баталсан “Монгол Улсын Үндэсний аюулгүй байдлын үзэл баримтлал”-д экологийн аюулгүй байдлыг үндэсний аюулгүй байдлын салшгүй бүрэлдэхүүн хэсэг хэмээн тодорхойлж, ургамлын нөөцийг хамгаалах, зохистой ашиглах шаардлагыг тусгасан байдаг.

Түүнчлэн Монгол Улсын Их Хурлын 2020 оны 52 дугаар тогтоолын 2 дугаар хавсралтаар баталсан “Алсын хараа 2050” Монгол Улсын урт хугацааны хөгжлийн бодлогын баримт бичигт байгалийн нөөцийн тогтвортой менежментийг хэрэгжүүлэх, экосистемийн тэнцвэрийг хадгалах, байгаль орчны доройтлыг бууруулах зорилтыг тодорхойлсон бөгөөд уг бодлогын хүрээнд байгалийн ургамлыг ашиглах харилцааг илүү тодорхой, оновчтой эрх зүйн зохицуулалтаар хангах шаардлага тавигдаж байна.

Бодит байдал дээр Байгалийн ургамлын тухай хуульд ховор ургамлыг ахуйн зориулалтаар ашиглах хүрээ, ойлголт тодорхой бус байгаагаас иргэдийн ам бүлийн хүнсний болон ахуйн зайлшгүй хэрэгцээнд зориулсан ашиглалт болон ашиг хонжоо олох, ахуйн хэрэгцээнээс давсан ашиглалтыг ялган зааглахад хүндрэл үүсч, ахуйн хэрэгцээ нэрийн дор зөвшөөрөл шаардах ашиглалт явагдах, хяналт шалгалтын байгууллагууд хуулийг харилцан адилгүй тайлбарлах, хариуцлага тооцох асуудал маргаантай болох нөхцөл байдал бий болж байна.

Энэхүү зохицуулалтын тодорхой бус байдал нь байгалийн ховор ургамлын хамгаалалтыг сулруулах, нөөц багасах эрсдэлийг нэмэгдүүлэхийн зэрэгцээ иргэд, аж ахуйн нэгжүүд болон төрийн байгууллагын хооронд маргаан үүсэх шалтгаан болж байгаа тул ургамлыг ашиглах харилцаанд ахуйн болон ахуйн бус зориулалтыг хууль зүйн хувьд тодорхой ялган зааглах, хууль хэрэгжилтийн нэгдмэл байдлыг хангах зайлшгүй шаардлага үүсээд байна.

Иймд Байгалийн ургамлын тухай хуулийн 12 дугаар зүйлийг шинэчлэн найруулж, иргэн ховор ургамлыг өөрийн ам бүлийн хүнсний болон ахуйн хэрэгцээнд зохистой байдлаар ашиглах боломжийг хадгалж үлдэхийн зэрэгцээ уг хэрэгцээнээс бусад зорилгоор ашиглах тохиолдолд Зөвшөөрлийн тухай хуульд заасан журмын дагуу сум, дүүргийн Засаг даргын зөвшөөрөл авах зохицуулалтыг тодорхой тусгаж, мөн “ам бүлийн хүнсний болон ахуйн хэрэгцээ” гэсэн ойлголтыг тайлбарлан тодорхойлсноор хууль хэрэглээний ойлгомж, тодорхой байдлыг хангахаар хуулийн төслийг боловсруулсан болно.

Канад улсад зэрлэг ургамал, ой, ан амьтныг ашиглахад “personal use” буюу өрхийн хэрэгцээний ашиглалтыг зөвшөөрдөг боловч уг ашиглалт нь хэмжээ, зориулалтын хатуу хязгаарлалттай байдаг. Арилжааны зориулалттай ашиглалт нь лиценз, квот, байгаль орчны нөлөөллийн үнэлгээтэй уялддаг бөгөөд ингэснээр амьжиргааны ашиглалтыг арилжааны ашиглалтаар халхлах боломжийг хуульчлан хаасан байдаг.

Герман улсын эрх зүйн зохицуулалтад байгалийн ургамал, ойг ашиглах харилцаанд “Eigenbedarf” буюу хувийн хэрэгцээний ашиглалт гэсэн ойлголтыг хүлээн зөвшөөрдөг. Гэвч энэ нь байгаль хамгааллын шаардлагад бүрэн захирагдаж, ашиглалтын зорилго, давтамж, хэмжээгээр хязгаарлагддаг. Харин ашиг хонжоо олох шинжтэй үйл ажиллагаа нь тусгай зөвшөөрөл, төлөвлөлтийн тогтолцоонд хамрагддаг.

Финланд болон бусад Нордикийн орнууд байгалийн нөөцийг ашиглахдаа иргэдийн уламжлалт болон ахуйн хэрэгцээг хамгаалсан зохицуулалтыг хуульчилсан боловч үүнийг “sustainable use” буюу тогтвортой ашиглалтын зарчимтай уялдуулсан байдаг. Эдгээр улс оронд ахуйн зориулалттай ашиглалт нь эрхийн баталгаа бүхий боловч хязгаарлагдмал хүрээтэй, харин арилжааны ашиглалт нь хатуу хяналт, нөхөн сэргээх үүрэг, татварын зохицуулалтад ордог.

Япон улсад байгалийн ургамал, ойг үндэсний экологийн аюулгүй байдлын нэг хэсэг гэж үзэж, орон нутгийн иргэдийн уламжлалт ахуйн хэрэглээг зөвшөөрөхийн зэрэгцээ ашиг хонжоо олох шинжтэй ашиглалтыг төрийн төлөвлөлт, зөвшөөрлийн системд хамруулсан байдаг. Ингэснээр байгалийн нөөцийн хэт ашиглалт, хууль бус эргэлтийг бууруулах үр дүнд хүрсэн.

Хуулийн төсөл батлагдсанаар иргэдийн амьжиргааны зайлшгүй хэрэгцээ хөндөгдөхгүйгээр байгалийн ховор ургамлыг хамгаалах, зүй зохистой ашиглах эрх зүйн зохицуулалт сайжирч, ахуйн хэрэгцээ болон зөвшөөрөлтэй ашиглалтыг ялган хэрэглэх боломж бүрдэх бөгөөд улмаар байгаль хамгаалал, тогтвортой хөгжлийн бодлогын хэрэгжилт, хууль дээдлэх зарчимд эерэг үр нөлөө үзүүлэх ач холбогдолтой гэж үзэж байна. Мөн энэхүү хуулийн төсөл нь улсын төсөвт нэмэлт зардал шаардахгүй бөгөөд Монгол Улсын Үндсэн хууль, байгаль орчны салбарын бодлогын баримт бичгүүдтэй нийцсэн зохицуулалт болно.

Иймд дээр дурдсан үндэслэл, шаардлагыг харгалзан байгалийн ургамлыг хамгаалах, зүй зохистой ашиглах эрх зүйн орчныг боловсронгуй болгох зорилгоор Байгалийн ургамлын тухай хуульд өөрчлөлт оруулах төслийг боловсруулж батлуулах нь зүйтэй гэж үзлээ.

